Senter for grunnforskning

Senter for grunnforskning ved Det Norske Videnskaps-Akademi (engelsk: Centre for Advanced Study at the Norwegian Academy of Science and Letters) er et frittstående forskningssenter i Oslo som hvert år huser tre internasjonale, tverrfaglige forskningsprosjekter.

At forskerne jobber i grupper, på tvers av disipliner og er internasjonalt sammensatte gjør senteret til det eneste av sitt slag i Norge.

Formål 
CAS Oslo ble etablert av Det Norske Videnskaps-Akademi i 1989 og har siden høsten 1992 huset mer enn 1000 forskere. Målet er å styrke og internasjonalisere uavhengig, fremragende grunnforskning.

Senteret er organisert som en stiftelse med styre oppnevnt av Det Norske Videnskaps-Akademi, Universitets- og høgskolerådet og Norges forskningsråd. CAS får bevilgningen fra Kunnskapsdepartementet.

Hvert år kan fast ansatte forskere ved senterets samarbeidsinstitusjoner søke om å få innvilget et forskningsprosjekt. Forskere som får innvilget prosjektsøknaden danner en internasjonalt sammensatt gruppe for ett års opphold ved senteret. Ett prosjekt innen hvert av følgende tre fagområder blir valgt:
 Humaniora/teologi
 Samfunnsvitenskap/jus
 Naturvitenskap/medisin/matematikk

Gruppene er planlagt og organisert rundt et samlende tema, og ledes av en eller to prosjektledere. Hver gruppe har en kjerne bestående av seks til åtte forskere som er ved senteret over en lengre periode. I tillegg kan hver gruppe ha flere forskere på kortere opphold. Normalt vil til sammen 40-45 forskere fra 10–15 forskjellige nasjoner ha opphold ved CAS i løpet av et år.

Søknadsprosess 

Søkerne går gjennom en omfattende søknadsprosess. I første runde velger CAS-styret hvilke prosjekter som går videre til andre runde. Etter en internasjonal fagfellevurdering blir til slutt tre prosjekter valgt to år i forveien av oppholdet.

Samarbeidsinstitusjoner 
CAS samarbeider med en rekke forskningsinstitusjoner i Norge. Disse bidrar til å finansiere prosjektene ved CAS gjennom å bevilge sine vitenskapelig ansatte ekstraordinær forskningstermin viet arbeidet ved senteret.

CAS har samarbeidsavtaler med følgende universiteter, høyskoler og forskningsinstitutter i Norge.

 Universitetet i Oslo 
 Universitetet i Stavanger
 Universitetet i Tromsø
 Universitetet i Bergen
 Norges teknisk-naturvitenskapelige universitet i Trondheim
 Universitetet for miljø- og biovitenskap i Ås
 Universitetet i Agder
 Norges Handelshøyskole i Bergen
 Handelshøyskolen BI i Oslo
 Det teologiske menighetsfakultet
Institutt for fredsforskning (PRIO)
Norsk utenrikspolitisk institutt (NUPI)

Historikk 
Senteret leier lokaler i Vitenskapsakademiets hus, tidligere Statsråd Astrups villa, i Drammensveien 78. 

Tanken om et eliteforskningssenter i Norge ble lansert av Gudmund Hernes i en kronikk i Dagbladet i 1986 da han argumenterte for at Norge trengte et eliteforskningssenter med inspirasjon fra blant annet The Institute for Advanced Study i Princeton.

I 1989 ble Senter for høyere studier (SHS) etablert som en stiftelse, og den nye institusjonen ble offisielt åpnet 1. september 1992 Gudmund Hernes var senterets styreleder fra etableringen i 1989 til han ble statsråd i Kirke-, utdannings- og forskningsdepartementet i Gro Harlem Brundtlands tredje regjering.

Senteret skiftet i 2002 navn til Senter for grunnforskning ved Det Norske Videnskaps-Akademi. Det engelske navnet har hele tiden vært Centre for Advanced Study at the Norwegian Academy of Science and Letters.

Tanken om eliteforskning er senere videreført blant annet ved etableringen av en rekke Sentre for fremragende forskning (SFF) i regi av Norges forskningsråd. Senter for grunnforskning skiller seg fra disse blant annet ved å være et nasjonalt senter, med samarbeidsavtaler med alle de store norske universitetene samt enkelte vitenskapelige høyskoler.

Styreledere for senteret 

 Professor Gudmund Hernes (1989-1990)
 Professor Dagfinn Føllesdal (1991) 
 Professor Vigdis Ystad (1992-1993)
 Professor Torstein Jøssang (1993-1999)
 Professor Aanund Hylland (2000-2010)
 Professor Asbjørn Kjønstad (2011-2014) 
 Professor Geir Ellingsrud (2014 - 2018)
Professor Rolf K. Reed (2018 - )

Vitenskapelige ledere ved senteret 

 Professor Ole-Jørgen Skog (1999-2003)
 Professor Willy Østreng (2003-2009)
 Professor Gro Steinsland (2009-2012)
 Professor Brit Solli (2012-2014)
 Professor Vigdis Broch-Due (2015 -2018)
Professor Camilla Serck-Hanssen (2018-)

Utgivelser
CAS Oslo 1992-2002. Advanced Study in a Norwegian Context., CAS' jubileumsbok fra 2002.
GLIMT, årlig informasjonsblad om senteret.
Interdisciplinary communications, seminarhefter utgitt av senterets prosjektgrupper 2004-2010.

Referanser

Eksterne lenker 
 Senter for grunnforsknings hjemmesider
 Nåværende prosjektgrupper på CAS
 Tidligere prosjektgrupper på CAS 
 Om Senter for grunnforskning i Store norske leksikon

Norske forskningsorganisasjoner
Det Norske Videnskaps-Akademi
Norske stiftelser